Kristin Ørmen Johnsen

Kristin Ørmen Johnsen (født 1953) er en norsk politiker (H). Fra 2001 til 2004 var hun statssekretær i Kommunal- og regionaldepartementet under Kjell Magne Bondeviks andre regjering. Fra 2013 til 2021 var hun innvalgt på Stortinget fra Buskerud.

Liv og virke
 Familiebakgrunn og yrkeskarriere 
Hun kommer fra Konnerud i Drammen. Johnsen er utdannet sykepleier, og etter å ha praktisert faget i noen år, var hun lektor i sykepleievitenskap ved Høgskolen i Buskerud 1980–2001. I tillegg var hun prorektor ved Høgskolen i Buskerud 1997–2000 og dekan ved høgskolens avdeling for helsefag i Drammen 2000–2001. Hun har vært tilknyttet Institutt for sykepleievitenskap ved Universitetet i Oslo som amanuensis, og var frem til høsten 2000 oppgaveveileder for hovedfagsstudenter ved instituttet. I perioden 2000–2001 var hun leder for Nasjonalt råd for helse- og sosialfagutdanningene. Johnsen var rektor ved Høgskolen i Buskerud 2004–2013.

Johnsen har også vært nestleder i styret for Rikshospitalet HF, nestleder i styret for Helse Sør RHF 2004–2006 og styremedlem i NCE Systems Engineering Kongsberg, Strømsgodset Idrettsforening og Vestre Viken HF.

 Politisk arbeid 
Johnsen ble tidlig formann i Drammen Unge Høyre. Hun var medlem av Drammen bystyre og formannskap 1995–2003, og ledet hovedutvalgene for undervisning og kultur i periodene 1995–1999 og 1999–2003.

Hun var statssekretær i Kommunal- og regionaldepartementet under Kjell Magne Bondeviks andre regjering 2001–2004, og gikk av for å tiltre stillingen som rektor ved Høgskolen i Buskerud.

Johnsen ble innvalgt på Stortinget fra Buskerud i 2013 og valgt til leder i Buskerud Høyre i 2014. Da Viken Høyre ble stiftet, ble hun valgt som leder for det nye fylkeslaget gjeldende fra 2019. Hun satt som leder av Viken Høyre frem til fylkeslaget ble oppløst og de tre gamle fylkeslagene Akershus Høyre, Buskerud Høyre og Østfold Høyre ble stiftet på nytt. Hun ble da valgt som leder av Buskerud Høyre igjen gjeldende fra 2024.

I perioden 2013–2017 satt hun i Stortingets helse- og omsorgskomité. Fra oktober 2017 til mars 2018 satt hun i Stortingets kommunal- og forvaltningskomité. Fra mars 2018 ledet hun Stortingets familie- og kulturkomité.

 Referanser 

 Eksterne lenker 



Kategori:Stortingsrepresentanter fra Høyre
Kategori:Stortingsrepresentanter for Buskerud
Kategori:Stortingsrepresentanter 2013–2017
Kategori:Statssekretærer fra Høyre
Kategori:Høyre-politikere i Buskerud
Kategori:Lokalpolitikere i Drammen
Kategori:Norske skoleledere
Kategori:Norske sykepleiere
Kategori:Norske embets- og tjenestemenn
Kategori:Personer fra Drammen kommune
Kategori:Stortingsrepresentanter 2017–2021